Et samarbejde mellem tre nordjyske kommuner er resulteret i 250 jobs til ledige.

På halvandet år har flere end 250 ledige fået job i Norge. Det er resultatet af et samarbejde mellem tre nordjyske kommuner, og det betyder samtidig, at kommunerne foreløbig har vundet 26 millioner kroner i skatteindtægter og besparelser på overførselsindkomster. Klaus Nielsen er i dag i jobtræning på Torslev Skole - næste stop er kontanthjælp, hvis han bliver i Danmark, men han er en af de næsten 1600, der har været til informationsmøde om jobmulighederne i Norge. Der har været stor interesse for informationsmøderne, siden Hjørring, Frederikshavn og Brønderslev Kommuner for halvandet år siden ansatte en konsulent, der skulle skaffe nordjyder job i Norge. For Klaus Nielsen blev det ikke kun ved interessen. Til august begynder han på et fuldtidsarbejde som buschauffør i Norge. Siden projektets start har 257 andre gjort som ham. - Jeg tror ikke, det er for evigt det job, men det kan måske være et springbræt til noget andet job. Det er svært at sige, hvad der kommer til at ske i fremtiden, siger Klaus Nielsen.